
STUDIU DE OPORTUNITATE
cu privire la vânzarea prin licitație publică a unui teren în suprafață de 802 mp, identificat prin nr. cadastral 193880
I. Generalități
	Potrivit prevederilor art. 363 din OUG nr. 57/2019 privind codul administrativ cu modificările și completările ulterioare, vânzarea bunurilor din domeniul privat al unităților administrativ teritoriale se face prin licitație publică organizată în condițiile prevăzute de art. 334-346, și respectarea principiilor expres prevăzute în cuprinsul art. 311, cu excepția cazurilor în care prin lege se prevede altfel. Stabilirea oportunității vânzării bunurilor din domeniul privat al statului sau unităților administrativ teritoriale și organizarea licitației publice se realizează de către autoritățile prevăzute la art. 287, printre care se regăsesc și autoritățile deliberative de la nivel local, cu excepția cazurilor în care prin lege se prevede altfel, iar vânzarea prin licitație publică a bunurilor imobile aparținând unităților administrativ-teritoriale se aprobă prin hotărâre a consiliului local. Garanția se stabilește între 3%-10% din prețul contractului de vânzare, fără TVA, iar predarea-primirea bunului se face prin proces-verbal în termen de maximum 30 de zile de la data încasării prețului.
II. Descrierea și identificarea bunului care urmează să fie supus procedurii de vânzare prin licitație publică
	Terenul care va fi vândut prin procedura licitației publice este proprietatea privată a UATM Satu Mare și se află în administrarea consiliului local. Imobilul are o suprafață totală de 4847 mp, identificat prin nr. cad. 177856. Întrucât se dorește vânzarea doar a cotei de 802/4847 părți din imobil, respectiv suprafața de 802 mp din totalul de 4847 mp, se impune mai întâi realizarea unei dezlipiri, astfel încât să fie corect și clar identificat terenul care va fi vândut prin licitație publică, de terenul care va rămâne în continuare în proprietatea privată a municipalității. Astfel în urma dezmembrării vor rezulta două loturi, respectiv lotul 2, cu nr. cadastral nou 193880, în suprafață de 802 mp, și diferența de suprafață rămânând în Lotul 1,  cu un nou număr cadastral 193879.
	Oportunitatea vânzării este motivată de faptul că solicitantul, în persoana SC Barta Ati SRL, are un teren în vecinătatea proprietății municipiului Satu Mare, pe care intenționează să edifice un proiect imobiliar unic care ar transforma imaginea urbană în zonă, și ar contribui la creșterea bugetului local, iar investiția va satisface cererea în continuă creștere de pe piața imobiliară.
III. Motivele de ordin economic, financiar și de mediu, care justifică realizarea vânzării bunului prin licitație publică
	Strategia de dezvoltare economico-socială, prin consolidarea resurselor existente, furnizează stabilitate și extindere economică solidă. Dezvoltarea investițiilor pe plan local presupune crearea unui climat capabil să atragă investitori, și acțiune cu impact pozitiv asupra comunității locale. Orice obiectiv economic, turistic sau rezidențial care se construiește pe raza municipiului Satu Mare are ca finalitate obținerea de venituri financiare prin taxele și impozitele achitate către bugetul local. 
	Administrarea eficientă a domeniului privat al UATM presupune atragerea de venituri suplimentare la bugetul local. Prin valorificarea terenului se face venit la bugetul local prin contravaloarea terenului adjudecat, iar ulterior adjudecatarul datorează anual, către bugetul local, contravaloarea impozitului pe teren și pe construcție. În cazul în care proiectul imobiliar ce se are în vedere, va fi prevăzut cu spații comerciale la parter, va conduce la crearea de noi locuri de muncă și atragerea capitalului privat în zonă, care vizează satisfacerea nevoilor comunității locale.
	Prin identificarea și valorificarea terenurilor disponibile, proprietate privată a municipiului, se creează un climat care să atragă investiții cu impact pozitiv asupra comunității locale. 
	Încheierea contractului de vânzare-cumpărare transferă în responsabilitatea viitorului proprietar respectarea clauzelor privind protecția mediului, printre care cele mai importante sunt: luarea tuturor măsurilor necesare pentru diminuarea şi evitarea poluării solului şi a apei subterane, cu efecte asupra sănătății populației; utilizarea durabilă a resurselor; gestionarea eficientă a deșeurilor şi menținerea cu strictețe a condițiilor de igienă cerute de reglementările legale în vigoare.
IV Nivelul minim al prețului vânzării
	Potrivit prevederilor art. 363 alin.(6) din OUG nr. 57/2019 cu modificările și completările ulterioare, prețul minim de vânzare, aprobat prin hotărâre a autorității deliberative de la nivelul administrației publice locale, va fi valoarea cea mai mare dintre prețul de piață determinat prin raport de evaluare întocmit de evaluatori persoane fizice sau juridice, autorizați, în condițiile legii și selectați prin licitație publică, și valoarea de inventar a imobilului, cu excepția cazurilor când prin lege se prevede altfel.
	Terenul obiect al prezentului studiu face parte din parcela în suprafață de 4847 mp, aparținând domeniului privat al municipiului Satu Mare, este înregistrat în patrimoniu sub  nr. de inventar T1617 cu valoarea de 2.653.053,92 lei, rezultând că 1 mp are valoarea de 547,36 lei, la un curs valutar de 5,23 lei, rezultă o valoare de 104.65 €/mp.
	Din raportul de evaluare întocmit de SC IDT Evaluare 2012, rezultă că valoarea de piață al terenului este de 180 €/mp, respectiv 144.400 €,  astfel prețul minim de pornire al licitației va fi cel rezultat din raportul de evaluare, respectiv suma de 144.400 €.
V. Procedura utilizată pentru atribuirea contractului de vânzare-cumpărare și justificarea alegrii procedurii
	Procedura de vânzare va fi licitația publică. A fost aleasă ca procedură în scopul găsirii celui mai potrivit ofertant pentru ducerea la îndeplinire a actului administrativ, cât și în acord cu legislația în vigoare. 
	Licitația publică se bazează pe principiul economic al concurenței tocmai pentru ca autoritatea administrației publice locale să poată alege persoana căreia să îi atribuie contractul în funcție de prețul cel mai mare oferit, pornind de la prețul minim de începere al licitației. De asemenea licitația este modalitatea cea mai transparentă de a atribui/încheia un contract, prin raportare la faptul că pregătirea licitației presupune efectuarea unei publicități prin anunțuri, și aducerea la cunoștință publică a intenției de a organiza o astfel de procedură.
VI. Termenul previzibil pentru realizarea procedurii licitației publice în vederea vânzării
	Desemnarea câștigătorului licitației pentru vânzarea bunului se va face în termenele prevăzute de lege și documentația de atribuire. Perioada preconizată pentru derularea procedurii licitației publice și încheierea contractului este de 60 de zile lucrătoare.

